  Наталья Тетерина Туннэ, 14-тӥ тулыспалэ, Удмуртиысь Йӧскалык лыдӟетъюртын «Кузьма лыдӟетъюртлы книга: СНГ-е пырись кунъёслэн литературая огазеяськонзы» ӟечлэсьтон ужрад кутскиз. Со лыдӟиськоннилэн 100 ар тырмонэзлы сӥземын. Акцилэн ужпумез — фондъёсты СНГ-е пырись кунъёсысь калыкъёслэн кылъёсынызы потэм литератураен узырмытон, вераз ивортодэтъя «Удмуртия» агентстволы Йӧскалык лыдӟетъюртлэн кивалтӥсезлэн воштӥсез Анна Семёнова. Та нуналысен 1-тӥ шуркынмонозь акцие котькуд мылкыд карись (нимаз адями, ужъюрт, огазеяськон) пыриськыны быгатэ. Лыдӟетъюртлэн кивалтӥсезлэн воштӥсезлэн кылъёсызъя, кузьманы яра выль но вуж книгаосты. Со чеберлыко литература, историяя, лулчеберетъя но этнографияя книгаос но газет-журналъёс луыны быгато. Анна Семёновлэн верамезъя, трос аръёс ӵоже ни лыдӟетъюртын «Удмуртия мультикультураная» ӵектос ужа. Со улсын элькунысьтымы йӧскалык лулчеберетъя пӧртэм огазеяськонъёсын ӵош ужрадъёс ортчо, соин ик Удмуртиын улӥсь калыкъёслэн кылынызы гожтэм книгаослы кулэяськон кылдэ. Ӵемысь сыӵе югдур кылдэ. Тани берпуметӥ толэзь куспын но вазиськизы вал армян кылын книга кулэ вал шуыса. Нош милям одӥг книгамы но ӧвӧл армян кылын Анна СемёноваСолэн кылъёсызъя, «Лыдӟетъюртлы книга кузьма» акци кылдытозь но ӟеч уж лэсьтӥсь муртъёс вал. Кылсярысь, Удмуртиысь крезьгурчиослэн огазеяськонзылэн кивалтӥсез Марина Ходырева атаезлэсь, нылпи кылбурчилэсь Герман Ходыревлэсь книгаоссэ кузьмалляз. Йӧскалык лыдӟетъюртлы юрттӥсьёслы тау карон понна «Арлэн кузьмасез» («Даритель года») премия кылдытэмын. Сое туннэ кутскем акцие пыриськисьёс но басьтыны быгатозы, лыдъя Анна Семёнова. «Бадӟым уж лэсьтӥзы ке милям фондъёсты азинтон понна, учкыны быгатӥськом соосты со премиен (данъян понна — ред.)», — вераз Йӧскалык лыдӟетъюртлэн кивалтӥсезлэн воштӥсез. Книгаосты куто ужан нуналъёсы 9 часысен 17 час 30 минутозь Ижкарысь Карл Маркс нимо урамысь 188 номеро юртын Тодэ вайытом, 2020-тӥ арлы, элькунлэн кунлыкезлы 100 ар тырмонлы, Удмуртиысь Йӧскалык лыдӟӥськоннилэсь юртсэ тупатъяны чакламын. Ӵектос Казаньын кун эскерон пыр ортчиз. Али ужкагазъёс коньдон висъяны куриськонэн ӵош Россиысь Лулчеберетъя министерствое келямын. Тегъёс: Мерлык Ижкар Удмуртия книгаос Йӧскалыклыдӟетъюрт  